"Om 'n kind te wees is nie dieselfde as jy nie boeke het nie. Boeke het my gevul met vreugde en my verbeelding verryk. Van my mooiste herinneringe as kind, kom van die storieboeke wat ek gelees het en die mense saam met wie ek dit gedoen het." (Anton Coetzee)
"Ek was mal daaroor om kinderstories te hoor, maar het glad nie daarvan gehou om dit self te lees nie. Ek het altyd my ma gekry om dit vir my te lees of soms my pa. Wanneer my pa vir my 'n storie gelees het, het hy weg gedwaal van die regte storie en sy eie storie vir my vertel. Elke aand was 'n vervolging van die vorige aand." (Mia Lindeque)
"Ek onthou die groot Afrikaanse kinderverhaalboek. Daar was verskeie stories in wat my ma in die aande vir my gelees het voor ek gaan slaap het. Ek onthou ek het partymaal by haar in die bed gelê om die mooi prentjies te kon sien omdat die boek te swaar was om vir my alleen vas te hou." (Yolande de Jager)
"My eerste ervaring van 'n boek was toe ek min of meer pasgebore was, so ek kan dit nie regtig onthou nie. My ma vertel my dat sy vir my al stories gelees het (terwyl sy met haar vinger die woorde volg) toe ek self nog 'n pap babatjie was. Ek kon op 'n baie vroeë ouderdom (drie) al self 'n storie lees en het boeke verslind omdat die liefde daarvoor van babadae af al by my gekweek was." (Ronel Rossouw)
"Ek onthou nog hoe my twee ouer sussies saam met gesit het in die middae as hulle van die skool afgekom het, hoe hulle my gehelp het on te lees, en hoe hulle gewillig was on te luister as ek vir hulle 'n storie wou lees." (Anton Coetzee)
"Fiela se kind het ek gelees toe ek in die laerskool was - dit was my ouer broer se skoolboek en ek was nuuskierig toe hy vertel hoe hulle daarin vloek. Ek het die boek gelees en emosioneel betrokke geraak. Die storie was baie treffend. Die dinge wat ek nie verstaan het nie het my broer vir my vertel." (Lerisha Labuschagne)
"Storietyd was my gunsteling tyd by die huis en selfs die kleuterskool. Ek kon my vergaap aan hoe die stories vertel is, hetsy deur my ma of die juffrou wat dit vir my vertel het, of deur die kasette wat toe nog daardie tyd op radio gespeel het. Ook die stories oor hasies, skoenlappers en dogtertjies met wit rokkies in blommetuine wat vir my vertel is net voor slaaptyd, sou ek nooit kon verruil vir enige lekkerder ding nie. My verbeelding kon soms ver draaie met my hardloop en later in my lewe het stories en boeke vir my 'n ontvlugting geword." (Louise-Marié Botha)
"Die vroegste ervaring van stories wat ek kan onthou is toe ek vier was. My ma het so pas terug gekom van die hospitaal waar sy 'n oogoperasie gehad het, en ons kinders was letterlik in trane. Ek kan nog onthou dat my pa by ons kom sit het en die hele aand het hy dieselfde paar stories oor en oor gelees. Hy het vir ons gelees selfs 'n halfuur na ons bedtyd. (Wat in ons huis 'n groot ding was.) Deur daardie spesiale gebeurtenis in my lewe het ek geleer dat stories ontvlugting kan bring. Dit was 'n wonderlike fantasiewêreld waar alles altyd goed eindig en almal - of wel die goeie karakters - gelukkig is. Jy bly nog steeds in dieselfde situasie, met dieselfde mense in jou lewe, maar nadat jy 'n storie gelees het, dit ervaar en gelewe het, lyk die regte lewe nie meer so erg nie. Ek dink my liefde vir boeke en stories het in daardie aand 'n vesting in my lewe geword. Tot vandag toe nog sal ek op die swartste dae en oomblikke in my lewe myself na boeke toe draai om net eers rustig en kalm te word. Dan sal ek die lewe by die horings pak." (Elzere Cox)